
Alternatív igazság – tényellenőrző oldalak működése Magyarországon és Portugáliában

Rezümé
Napjaink egyik legnagyobb kutatási és közbeszédbeli témája a dezinformáció. Ennek új aktualitást adott a 2022-ben kirobbant ukrán-orosz háború, melyet a brutális fegyveres konfliktus mellett „információs háborúként” jellemezhetünk.
Dolgozatomat a magyar Lakmusz és a portugál Polígrafo tényellenőrző oldalak összehasonlító elemzésének szenteltem, mellyel célom, hogy feltárjam a fact-checking szakmai és fogyasztói megítélését, a jelenségről kialakított percepciókat az eltérő médiarendszerek kontextusában.
Munkámmal összehasonlító empirikus kutatással szeretném körbejárni, hogy az eltérő médiarendszerekben milyen különbségek fedezhetők fel egy új jelenség, a tényellenőrzés esetében. Ennek érdekében a két ország médiaökoszisztémájáról is rövid kitekintést kívánok nyújtani, hiszen azt szeretném feltárni, hogy különböző állapotban lévő médiarendszerekben ugyanaz a jelenség hogyan csapódik le a szakma és fogyasztók körében.
A kutatás keretében számos fókuszcsoport beszélgetést készítettem magyar, illetve portugál médiaszakos hallgatókkal, hogy ezáltal egy tudatosabb médiafogyasztó réteg véleményét, tényellenőrző oldalak hasznosságának megítélését megismerhessem. A beszélgetések elkészítését 13 magyar, illetve 4 portugál újságíróval készített mély-, valamint félig strukturált interjú előzte meg, melyekkel a fake news és fact check országspecifikus percepcióit szerettem volna feltárni. Továbbá a Lakmusz potenciális fogyasztóinak megítélését és az olvasók általi ismeretségét vizsgálva az ELTE Kommunikáció- és Médiatudomány Szak 104 elsőéves hallgatójával töltettem ki egy általános médiafogyasztási szokásokról, dezinformációról és fact check-ről szóló kérdőívet.
Tehát, összehasonlító empirikus kutatással bemutattam, hogy a különböző jellemzőkkel bíró médiarendszerekben mennyire eltérően ítéli meg a közönség és a szakma a tényellenőrző tevékenységet. Az eredményeket a médiarendszerek normatív vizsgálata és médiahasználat elméleti keretben értelmeztem. Dolgozatom egyik tanulsága, hogy egy olyan polarizált médiakörnyezetben, mint a magyar, sem a potenciális olvasók, sem a szakma nem látják elég hatékonynak a tényellenőrzést, mindazonáltal felismerik a jelentőségét és támogatják.



